DiKarlo: Prishtina dhe Beogradi të tregohen më elastikë
Duhet të gjejmë zgjidhje realiste që do ta bënin Kosovën të përparonte si një shoqëri shumëtnike dhe një zgjidhje që të ishte e pranues
Zyrtarët amerikanë u bënë thirrje Prishtinës dhe Beogradit që të tregohen më elastike në procesin e tanishëm të bisedimeve për statusin e Kosovës. Ndihmës sekretarja amerikane e Shtetit për Evropën Jugore dhe Qendrore Rosemary DiCarlo i tha Zërit të Amerikës se zgjidhja për statusin duhet të jetë realiste. Ajo i bëri komentet pas takimit që Presidenti i Serbisë Boris Tadiç pati në Uashington me Sekretaren e Shtetit Kondoliza Rajs dhe me zyrtarë të tjerë. Në një intervistë që i dha Zërit të Amerikës, diplomatja me përvojë në çështjet e Ballkanit, Rosemary DiCarlo u bëri jehonë komenteve të Sekretares Rajs në takimin me Presidentin e Serbisë, se palët duhet të tregohen konstruktive dhe realiste në bisedimet për statusin. . Zonja DiCarlo nuk iu referua formës konkrete që do të ketë zgjidhja, diçka që zyrtarët amerikanë e evitojnë në deklarata publike, por ajo theksoi se në rajon nuk mund të arrihet stabiliteti pa u zgjidhur statusi i Kosovës. DiCarlo tha se duhen bërë të gjitha përpjekjet për të arritur një zgjidhje deri në fund të këtij viti. Por ajo e pranoi se çështja e statusit është shumë e ndërlikuar për shkak se ngërthen shumë ndjenja dhe shumë faktorë. Deklaratat e bëra dje në Fondacionin Heritage nga Presidenti i Serbisë Tadiç pas takimit në Departamentin e Shtetit vunë edhe një herë në dukje se sa të papajtueshme janë qëndrimet e palëve në negociata. Zoti Tadiç tha se qeveria e tij nuk synon të sundojë Kosovën, por ai theksoi se Serbia kërkon të mbrojë të drejtat e pakicës serbe të Kosovës. Ai paralajmëroi se komuniteti ndërkombëtar po anon nga një zgjidhje e rrezikshme, si për Kosovën, ashtu edhe për rajonin. Presidenti Tadiç theksoi se njohja e pavarësisë për Kosovën do të ishte shkelje e kushtetutës së Serbisë dhe mospërfillje e ligjit ndërkombëtar, por do të shndërrohej gjithashtu në një pararendës të rrezikshëm për prirje separatiste në rajon dhe më gjerë: Deri tani nuk ka pasur ndonjë përparim në bisedimet ndërmjet Prishtinës dhe Beogradit, por ndërmjetësit ndërkombëtarë thonë se do të shterohen të gjitha mundësitë para se të hedhin propozimin e tyre për zgjidhjen e statusit politik. Në intervistën e saj zonja DiCarlo ritheksoi mbështetjen e Shteteve të Bashkuara për ish Presidentin e Finlandës dhe tha se zoti Ahtisari po bën përpjekje të shumanshme për të gjetur një zgjidhje realiste për statusin e Kosovës. //rd//